Rådets fælles holdning

af 9. oktober 2000

om støtte til en demokratisk FRJ og omgående ophævelse af visse restriktive foranstaltninger

(2000/599/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) I sit budskab til det serbiske folk den 18. september 2000 bekræftede Rådet, at en demokratisk forandring vil medføre en radikal ændring af Den Europæiske Unions politik over for Forbundsrepublikken Jugoslavien (FRJ), navnlig med hensyn til sanktioner.

(2) Som følge af valget den 24. september 2000 er en ny præsident for Forbundsrepublikken Jugoslavien, nemlig Vojislav Kostunica, blevet valgt på demokratisk vis og indsat officielt.

(3) Den 9. oktober 2000 vedtog Rådet en erklæring om FRJ, ifølge hvilken Den Europæiske Unions politik over for FRJ skal ændres radikalt.

(4) Under disse omstændigheder bør de restriktive foranstaltninger mod FRJ ophæves, i overensstemmelse med Den Europæiske Unions tilsagn.

(5) Forbuddet mod salg og levering af olie og visse olieprodukter bør ophæves omgående, ligesom forbuddet mod kommercielle eller private flyvninger mellem FRJ og Det Europæiske Fællesskab.

(6) De særlige restriktive foranstaltninger rettet mod Slobodan Milosevic og personer, der er knyttet til ham, opretholdes.

(7) Våbenembargoen og embargoen af materiel, der kan anvendes til intern undertrykkelse eller terrorisme, berøres ikke.

(8) Der er behov for aktion fra Fællesskabets side for at gennemføre nogle af de nedenfor omhandlede foranstaltninger -

VEDTAGET FØLGENDE FÆLLES HOLDNING:

Artikel 1

Fælles holdning 1999/273/FUSP af 23. april 1999 vedrørende forbud mod levering og salg af olie og visse olieprodukter til Forbundsrepublikken Jugoslavien(1) ophæves.

Artikel 2

Artikel 4 i den fælles holdning 1999/318/FUSP af 10. maj 1999 vedrørende supplerende restriktive foranstaltninger mod Forbundsrepublikken Jugoslavien(2) ophæves.

Artikel 3

Følgende fælles holdninger:

- fælles holdning 1998/240/FUSP af 19. marts 1998 om restriktive foranstaltninger over for Forbundsrepublikken Jugoslavien(3), med undtagelse af artikel 1 og 2,

- fælles holdning 1998/326/FUSP af 7. maj 1998 om indefrysning af de midler, som Forbundsrepublikken Jugoslaviens og Serbiens regeringer har i udlandet(4),

- fælles holdning 1998/374/FUSP af 8. juni 1998 om forbud mod nye investeringer i Serbien(5),

- fælles holdning 1999/318/FUSP af 10. maj 1999 vedrørende supplerende restriktive foranstaltninger mod Forbundsrepublikken Jugoslavien(6),

vil blive revideret, således at kun de restriktive foranstaltninger, der er rettet mod Slobodan Milosevic og personer, der er knyttet til ham, opretholdes.

Artikel 4

Denne fælles holdning har virkning fra dagen for dens vedtagelse.

Artikel 5

Denne fælles holdning offentliggøres i EF-Tidende(7).

Udfærdiget i Luxembourg, den 9. oktober 2000.

På Rådets vegne

H. Védrine

Formand

(1) EFT L 108 af 27.4.1999, s. 1.

(2) EFT L 123 af 13.5.1999, s. 1.

(3) EFT L 95 af 27.3.1998, s. 1.

(4) EFT L 143 af 14.5.1998, s. 1.

(5) EFT L 165 af 10.6.1998, s. 1.

(6) EFT L 123 af 13.5.1999, s. 1.

(7) Oversættelse af den fælles holdning, som er offentliggjort på engelsk i EFT L 255 af 9.10.2000, s. 1.